**Univerzitná noc literatúry 2020 bude! Online.**

Mesiac apríl bol v posledných šiestich rokoch neodmysliteľne spojený aj s Univerzitnou nocou literatúry.

21. apríla 2020 sme sa mali opäť stretnúť pri 7 knihách, 7 čítaniach a 7 stanovištiach na 7. ročníku obľúbeného a hojne navštevovaného kultúrneho podujatia. Organizačný tím zložený zo študentiek a študentov Univerzity Mateja Bela sa na tento deň pripravoval viac ako pol roka. Z dobre známych dôvodov sa však brány univerzity nemôžu otvoriť, zaujímavé a netradičné miesta ostanú bez návštevníkov a návštevníčok, všetkých, ktorí milujú dobré knihy a výnimočnú knižnú atmosféru. Netypická situácia si však žiada netypické riešenia a jedno také sme si pre Vás pripravili! Siedmy ročník bude a bude špeciálny hneď dvoma spôsobmi. Prvý, tváre a hlasy, ktoré uvidíte a budete počuť, budú rozpomienkou na predchádzajúce ročníky. Čítať Vám budú osobnosti, ktoré ste mohli zažiť pred rokmi či celkom nedávno. Ich identitu neprezradíme, budeme ju odhaľovať vždy ráno počas celého týždňa. Druhý, UNL si vychutnáme v domácej pohode v siedmich jedinečných knižniciach a v siedmich dňoch. Naši čítajúci a čítajúce Vás vďaka video čítaniam pozývajú do svojich domov, stačí len prijať pozvanie a každý deň od pondelka 20. 4. 2020 do nedele 26. 4. 2020 o 20.00 hod. si v premiére pustiť náš YouTube kanál, pohodlne sa usadiť a započúvať sa do zaujímavých príbehov. 7. ročník tak bude predsa len magický, ešte nikdy sme pre Vás nečítali celý týždeň. Tešíme sa na to!

organizačný tím Univerzitnej noci literatúry